In nomine Sanctæ et individuæ trinitatis. Veterum patrum institutione res sanctæ ecclesiæ sic ex auctoritate providendo in futurum disponere atque confirmare debemus, quatinus versutia vel malitia alicujus pravi hominis innitente, nullo modo possint evelli neque destrui. Plerumque enim solet contingere ut quod a bonis et rectis Deo inspirante constituitur, a malis et iniquis suggerente diabolo totius boni adversario depravetur atque suffocetur. Quapropter ego tertius Hugo sanctæ matris Ecclesiæ Nivernensis episcopus, pro amore canonicorum prædictæ Ecclesiæ, Deo sanctoque ejus martyri Cyrico ibi servientium, omnem illam consuetudinem quam habere videor in quadam villa quæ Chatingia vocatur in nomine sanctæ et individuæ trinitatis tribuo et concedo, ita ut quicunque infra spatium cimiterii domum habuerit, vel illic manserit, sive meus, sive cujuslibet alterius homo, nullius consuetudinis habeat iniquam requisitione, quamdiu ibi fuerit, nisi ad opus canonicorum quos supra memoravi. Hoc testamentum tali conditione instituo atque confirmo ut quicunque meorum successorum, vel secularium, illud calumniari voluerit, anathematizatus et excommunicatus perpetualiter cum Juda traditore Domini damnetur. Prœter hoc, dono illis quendam hominem nomine Guidonem, cum omni prole quæ ex illo procreabitur. Signa illorum qui intervenerunt: S. Hugonis prœsulis. S. Hugonis de Fraxineto tunc temporis canonici et prœpositi. S. Landrici sacerdotis, S. Odonis cantoris. S. Brunonis. Acta est Nivernis publice, regnante Philippo.